El Rei Felip VI accepta la Presidència d'Honor de la XXXVI Trobada Nacional de Germandats i Confraries de la Setmana Santa que se celebrarà a Gandia
06 maig 2025

## El Rei Felip VI accepta la Presidència d'Honor de la XXXVI Trobada Nacional de Germandats i Confraries de la Setmana Santa que se celebrarà a Gandia06 maig 2025Última actualització: 06 maig 2025

![](../gestion/img/d80ae064b9afd0c88a41d608b738646a6cc159afad72302a5a03a5e0070dffd0.jpg)  
  

Sa Majestat el **Rei Felip VI** ha acceptat l’oferiment realitzat per l’alcalde de Gandia, **José Manuel Prieto**, i el president de la Junta Major de Germandats de la Setmana Santa, **Emili Ripoll**, per a ostentar la Presidència d’Honor de la XXXVI Trobada Nacional de Germandats i Confraries que se celebrarà a la nostra ciutat del 25 al 28 de setembre.

  
Un esdeveniment que reunirà entre 400 i 500 participants procedents de tot el país, i que reforça el paper de Gandia com a destinació turística durant tot l’any, després d’haver sigut reconeguda en 2019 com a Festa d’Interés Turístic Nacional.

L’alcalde de Gandia ha afirmat que l’acceptació de la Presidència d’Honor per part de Felip VI suposa un reconeixement que prestigia una Setmana Santa que ha qualificat com a “_única i singular_”. “_La Setmana Santa està arrelada en la identitat de la nostra ciutat i té un component emocional, d’art, patrimoni i cultura_”, ha explicat Prieto. L’alcalde ha afegit que tots aquests valors “_han sigut tinguts en compte per la Casa Reial a l’hora d’acceptar la Presidència d’Honor, amb la qual cosa Gandia tindrà una gran projecció nacional_”.

**Emili Ripoll**, president de la Junta Major de Germandats de la Setmana Santa de Gandia, ha volgut agrair a Felip VI la decisió d’acceptar el càrrec honorífic. “_Aquesta acceptació posiciona la nostra Setmana Santa com una de les més importants al territori nacional. Nosaltres, com a confrares, continuarem treballant perquè aquesta XXXVI trobada siga una fita històrica per a la Setmana Santa i la ciutat de Gandia_”.

Per la seua part, **Miguel Ángel Picornell** ha mostrat la seua satisfacció després de conéixer la notícia. “_Els ulls de totes les confraries d’Espanya apuntaran cap a la nostra ciutat del 25 al 28 de setembre, i el fet que Felip VI siga President d’Honor és un gran supor_t”.